Boligannonsen vekker oppsikt: – Stiller gorillaen på visning?

Etter at oljebremsen gjorde boligen tungsolgt var selgeren «åpen for det meste». Megleren tok ham på ordet.

BOLIG-SIRKUS: Men kan det lokke nok boligkjøpere? Megleren håper i alle fall på det. Vis mer byoutline Foto: Joakim Bjerk

Publisert: Oppdatert: 4. september 2017 12:53 , Publisert: 1. september 2017 18:36

På sosiale medier har flere sperret opp øynene for bildene av denne leiligheten, beliggende på Kleppe utenfor Sandnes i Rogaland.

Vestlandsregionen har i flere år vært herjet av oljekrisen. Det har ikke minst rammet boligmarkedet. Prisene har stupt, og mange har slitt med å selge boligen.

Også denne boligen, viser det seg.

– Det er ikke til å stikke under en stol at kjøperne har hatt mye å velge i her. Leiligheten ble forsøkt solgt i både 2015 og 2016, uten hell. Når vi nå gjør et nytt forsøk, ville selger at jeg skulle finne på noe litt utenom det vanlige i annonseringen, sier megleren, Bjørn Rune Salte i Eiendomsmegler 1, til E24.

– Han var åpen for det meste, sier megleren.

«Stiller gorillaen på visning?»

Salte henvendte seg til den lokale kulturorganisasjonen Unge Spor, som hadde ulike ideer til hvordan det hele kunne stelles i stand.

– De ga oss noen alternativer. Jeg ba om en miks av alt, sier megleren.

Ta-da:

66 KVADRATS TERRASSE: Men har interessentene fått det med seg? Vis mer byoutline Foto: Joakim Bjerk

På sosiale medier vekker resultatet oppsikt. «Følger sirkuset med ved et eventuelt kjøp?», spør en som deler annonsen på Facebook.

«Stiller gorillaen på visning også?», lurer en annen.

– Hva er greia med gorillaen?

– He he, den er bare et artig innslag. Det handler jo om å skape blest og oppmerksomhet.

Selve leiligheten er på 117 kvadratmeter, har tre soverom, stor terrasse og er priset til fem millioner. Og til den som måtte lure: Nei, verken statister eller gorillaer blir å se på visning, forsikrer megleren.

INNBYDENDE SOVEROM? En sint gorilla hjemsøker flere av annonsebildene til den 117 kvadratmeter store leiligheten. Vis mer byoutline Foto: Joakim Bjerk

Skeptisk til annonse-effekter



– Du verden, utbryter direktør Carl O. Geving i Norges Eiendomsmeglerforbund når E24 ber han sjekke ut annonsen.

Geving har tidligere oppfordret meglerstanden til å moderere effektbruken i annonser, og fokusere på det han mener er den viktigste oppgaven: Å gi en sannferdig og utfyllende beskrivelse av selve boligen.

Les også Strandhus kjøpt usett for 10,5 millioner

– Jeg er generelt skeptisk til at man bruker virkmidler i markedsføringen som kan ta fokuset vekk fra den viktige informasjonen med liten skrift. Når det er sagt, er det heller ikke forbudt å bruke virkemidler som gir en stopp-effekt. Men det krever en god balansegang, sier meglertoppen.

– Er dette over streken?

– Umiddelbart vil jeg ikke si det. Samtidig blir det jo mye sirkus. Det er klart det gir oppmerksomhet og klikk, men det er jo ikke sikkert det skaper flere reelle interessenter, påpeker Geving.

Tidligere har han sett kreative annonse-grep som han tror bare virker mot sin hensikt.

– Vi hadde et tilfelle med en halvnaken dame i dusjen. Det tror jeg er uklokt, siden det også kan provosere og støte publikum. Når meglere annonserer boliger henvender de seg til veldig mange ulike mennesker, påpeker meglertoppen.

Forstår at det kan virke desperat



– Forstår du at dette kan sees på som et desperat grep i et marked hvor dere meglere må kjempe om kjøperne?

– Ja, det er nok noen som vil tenke sånn. Men noen ganger må man også gå utenfor den firkantede boksen vi vanligvis opererer i, sier Salte.

Les også Pareto-topp selger villaen for 55 millioner

– Men tar det ikke fokus vekk fra kvalitetene til selve boligen og den store kjøpsbeslutningen interessenter står overfor?

– Det er en risiko man alltid må vurdere. Hadde det vært en rønne fra 60-tallet med store utbedringsbehov, tror jeg dette hadde tatt fokus fra viktigere ting kjøpere burde konsentrert seg om, sier megleren.

– I dette tilfellet er det en leilighet som nesten er helt ny, slik at du får det du ser. I tillegg har vi valgt å kun gjøre dette i annonsen. Selve salgsoppgaven er nøktern og fremstiller leiligheten slik den faktisk er, og det samme gjelder altså visninger. Jeg synes vi har gjort en god avveiing, sier megleren.

Første visning er 5. september.

– Responsen har vært veldig bra, så da gjenstår det å se hvordan oppmøtet blir. Det blir veldig spennende, sier Salte.

INNBYDENDE? Badet har plass til flere sirkusartister. Vis mer byoutline Foto: Joakim Bjerk

Her kan du lese mer om Bolig